
Een plattdütsk Utdenksel 


na Hermann Löns sien Maneer


mit dat Översetten up Hoogdütsk





KNEVELLÜTT un SÖTJEMAID


Dor weer mal een groten Steenbarg. Vör Tieden harrn Lü dor Koppstenen herutkloppt. Al lang kümmer sük nüms mehr um disse Stee. Nu wahnden dor Mooswichtels.


Twee dorvan wassen Mann un Fro. Se harrn een lüttjen Jung.


Wieldat de noch lüttjerder was as de Kinnerkes van Dwargen un Eerdmanntjes van Natur ut sünd, nömden se hum „Knevellütt“.

Knevellütt was so lüttjet, dat he in de Schill van een halv Walnöt slapen kunn.


De oll Dwargen harrn hör eenzig Kind düchdig leev. He kreeg de allerbeste un leckerste Saken to eten:


Blömenhönnig up dat Nötenbrood. Eerdjebejen. De harr sien Moder in dat Holt sammelt.


Brummelbejen, de Moder Dwarg an Slootskanten plückt harr un noch völ anner fein Slickeree.


To drinken geev se de lüttje Fent de Dau, de smörgens van de Grashalms drüppken dee.


Sien Spölgoodje wassen gollen Tiekenflögels; sülvern Düvelspeeroogjes; Iessteen, de bi Sünnenlücht glinstern dee un Steentjes in all Klören.


As Knevellütt groterder wurr un bi lüttjen Künn kreeg, dochen sien Ollen, dat he wat lehren muss.

Dor broch hum de Mull dat Graven bi...

...un de Holtbicker dat Locken bickern. Van de Spinn keek Knevellütt sük dat Weven of.

De Muus kunn höveln. Een Tiek lehrde hum dat Bohren; de Snigg wies hum dat Poleeren. Bi dat Grasheemke lehr he Vigelin spölen un bi de Langbeen-Mügg dat Singen.


De Tied leep man so mit all dat Studeeren.


In Knevellütt sien Gesicht fung de Baart an to pielen. He was haast utwussen. Eens goden Dags sä sien Vader an hum:


„Mien Jung, nu kannst Du ok alleen in de Welt klaar worden. Sök Di een Huus un staffeer dat moi ut. Denn seeg to, dat Du een düchdigen Fro kriegen deist un wees glückelk mit hör. So as ik dat mit Dien Moder bün.


Um dat Di unnerwegens nix passeeren deit, hest Du hier een Speer un een Flitzboog mit Pielen.“


He geev sien Söhn een Sleeidoorn; een Flitzboog ut Fiskbunk un Pielen ut Bössels van een Wildswien, mit Giftspitzen van Immenstiekels.


Knevellütt sien Moder fung an to reren, as se Vaders Woorden hören dee. Mit hör rood Mahnblömenbladdjeschuut wiskete se sük de Ogen. Se geev hör Söhn een Ballerduutje un sä an hum:


„Mien Jung, freei een Wicht, dat dünn is inmiddent van de Liev; mit blau Ogen un geelkruusd Haar.


Hier: Dat Du keen Krök lieden musst unnerwegens, geev ik Di dit mit up Dien Reis. Un wenn dor Een is, de mit Di eten will, denn nög hum.“


Se geev hum een Taske van Spiekermuusfell. Dor harr se good wat inpackt:


Een Booknötenbuddel mit Bickbejewien; een Wurst ut Sniggenfleesk un een Brood ut Lepelkemehl.


Eerst wull Knevellütt ok anfangen to reren, wieldat he nu so allennig in de wiede Welt trecken sull.


Denn full hum in, dat he ja nu een Baart in sien Gesicht; Speer, Flitzboog un Pielen unner de Arm, wat to eten un to drinken in sien Taske harr un föhl sük tomal stark.

He geev Vader un Moder een Duut, wenk noch eenmal un gung denn to.


Een Settje was he nu al wannert, dor kreeg he baldadigen Smacht.


He funn een schuligen Stee unner een Kladdelbusk. Dor wull he erst äm Anbiet hollen.


Vördeem reep he, wat sien Ollen hum bibrochd harrn:


„Ik hebb to eten woll för twee Mann.


Is dor well, de ik wat van geven kann?“


Boven hum snurr dat, un een Hoogsteertje kweem anflogen, mook een Knicks vör Knevellütt un meen:

„Eten mag ik ok nich geern alleen.


Ik bün so freei un laa mi in.“


Se langten to un as dat Hoogsteertje satt weer, bedank he sük un sä:


„Will Di well wat doon, denn roop na mi.


Ik bün de Vögel Wunnerdi.“


Knevellütt gung wieder. As he weer smachtig wurr, settde he sük unner een Poggstohl.

Mook sien Taske open un reep:


„Ik hebb to eten woll för twee Mann.


Is dor noch well, de ik wat van geven kann?“


Dor rüssel dat tegen hum in dat Loov. Een Stiekelswien kweem ansnuven. Sä van goden Dag un:


„Eten mag ik ok nich geern alleen.


Ik bün so freei un laa mi in.“

Se hebben eten un drunken un dat Stiekelswien bedank sük un sä:


„Will Di well wat doon, denn roop na mi.


Ik bün dat Deerke Piekedi.“


Uns Keerlke gung wieder. Bi een Brummelbeeibusk kreeg he so een Smacht, dat he dat nich uthollen kunn. Weer reep he sien Sprökje un een groten Tiek mit Knieptangen an sien Kopp krabbel an Knevellütt sien Sied.

Das was een Hirsktiek. He leet sük dat ok good mundjen un bedank sük mit de Woorden:


„Will Di well wat doon, denn geev Di een Stött un roop driest na Kniepdikött.“


Knevellütt leep een Stückje de Wech henlang. Miteens sach he een gollen Looptiekje. Dat leeg up de Rügg mit sien Beentjes in de Lucht to spaddeln.

Knevellütt hulp humweer to Been. Dor sä dat Tiekje an hum:


„Du hest mi hulpen ut Nood un Pien.


Nu will ik Dien Hundje sien.


Löppt well vör Dien Foot,


biet ik hum dood.“


Knevellütt muss lachen un sä:


„Mien leev Hundje, ik segg Dank.


Du heetst bi mi nu Blitzeblank.“


Un Blitzeblank leep vörut un beet all in de Been, wat vör hum över de Padd lopen dee.


Tegen Avend kwammen se beid an een groten Steenbarg.


Se mussen över Flinten klautern un harrn Hals Wark, dat se nich ofglieden deen.


Achter een Steenbült sachen se tomal Glimmwurmkes flegen.


De hullen hör Schienfatten fast un weern dormit an lüchten.


Knevellütt kunn sehn, dat dor Dodengravertieken togang wassen.


Een doden Fleddermuus sull unner de Eer.


Knevellütt hulp hör. Asse klaar wassen, meen he, dat se nu man wateten sullen. Dat full de Tieken un Glimmwurmkes to.


Wat noch in de Spiekermuusfelltaske weer, dat atten se mit eenanner un jeed een is satt worden. Denn hebben se an prootjen west.


As Knevellütt vertell, dat he in de wiede Welt trucken weer un dat he nu een Huuske söken dee, dor wussen sien neje Kulantjes Raad: Fleddermuus sien Huus stunn nu doch löss.


De kunn Knevellütt woll hebben. Man eerst mussen se dat noch upschieren.


Knevellütt bekeek sük dat Wahnen tüsken twee Flinten, nah bi een Busk van Klockjeblömen. In dat Lücht van de Glimmwurmkes hör Schienfatten fungen de Dodengravers an to wuracken. Rümden all Dreck herut, wat de oll Leiwams van Fleddermuus achterlaten harr. Wat frei Knevellütt sük, as dat all klaar weer!


De Bön boven sien Kopp blenker as Steerns. Dat Mürwark wassen de moiste witte Kalksteen.


De Footdeel harrn sien Helpers mit week Moos utleggd. So kunn he dat hier woll vullhollen.

